แอสเซทพลัสขายกองใหม่รับหุ้นปรับฐาน
แอสเซทพลัส มองหนี้ยุโรปยื้อ-หมดเทศกาลแจ้งกำไร ฉุดดัชนีปรับฐาน โอกาสเลือกซื้อหุ้น ส่งกองทุน ASP-PRIME ขายวันนี้
21 พ.ค. 2555

แอสเซทพลัส มองหนี้ยุโรปยื้อ-หมดเทศกาลแจ้งกำไร ฉุดดัชนีปรับฐาน โอกาสเลือกซื้อหุ้น ส่งกองทุน ASP-PRIME ขายวันนี้ 
นางลดาวรรณ เจริญรัชต์ภาคย์  กรรมการผู้จัดการ บริษัทหลักทรัพย์จัดการกองทุน  (บลจ.) แอสเซทพลัส เปิดเผยว่า บริษัทเปิดขายกองทุนเปิดแอสเซทพลัสไพร์ม (ASP-PRIME) ซึ่งเป็นกองทุนผสมเน้นลงทุนหุ้นไทยพื้นฐานดีและมีศักยภาพในการเติบโต เสนอขายครั้งแรกในวันที่ 21-30 พ.ค.2555 ตั้งเป้าผลตอบแทนประมาณ 20% ใน 18 เดือน โดยการทยอยรับซื้อคืนหน่วยลงทุนอัตโนมัติ
“ปัญหาหนี้ยุโรปยังยืดเยื้อและปัจจัยทางการเมืองของฝรั่งเศสและกรีซยังคงสร้างความกังวลว่าวิกฤติหนี้ยุโรปอาจลุกลามมากขึ้น ส่งผลให้ภาวะการลงทุนยังมีความไม่แน่นอนต่อเนื่องไปอีกระยะหนึ่ง ทำให้ตลาดเกิดความกังวล และอาจชะลอการลงทุนในสินทรัพย์เสี่ยง ขณะที่เอเชีย โดยเฉพาะไทยยังแข็งแกร่งธนาคารกลางแห่งประเทศไทยปรับเพิ่มคาดการณ์การเติบโตของจีดีพีปีนี้จาก 5.7% เป็น 6% ส่วนกำไรบริษัทจดทะเบียนเติบโต 15-20%”นางลดาวรรณ กล่าว
สำหรับตลาดหุ้นไทยตั้งแต่ต้นปีดัชนีตลาดหลักทรัพย์ปรับตัวเพิ่มขึ้นประมาณ 20% และมีอัตราส่วนต่อกำไรสุทธิ (พี/อี) ประมาณ 13 เท่า โดยมีปัจจัยบวกจากการประกาศผลการดำเนินงานที่จะสิ้นสุดลงในช่วงเดือนพ.ค. ทำให้ช่วงนี้ตลาดมีโอกาสปรับฐานลงมาซื้อขายที่ระดับพี/อีปกติซึ่งเป็นค่าเฉลี่ยระยะยาวที่ระดับ11-13 เท่า โดยมองกรอบการปรับตัวของดัชนีปีนี้ที่ระดับ 1,050-1,250 จุด ในช่วงนี้เป็นจังหวะเหมาะที่จะเข้าลงทุนในหลักทรัพย์เป้าหมายที่มีระดับราคาอยู่ในระดับน่าลงทุน เพื่อสร้างผลตอบแทนจากการเน้นลงทุนหุ้นในรายตัว